Diere ‘ly gŉ honger’ in Bloemfontein se dieretuinDie diere in Bloemfontein se dieretuin het oorgenoeg om te vreet, sê die DBV, wat ook streng toesig oor die plek se netheid hou. Foto: Facebook Bloemfontein se Dierebeskermingsvereniging (DBV) sê iemand wat daarop uit is om die stad se dieretuin in ŉ slegte lig te stel, versprei valse gerugte op sosiale media dat die diere kwansuis vrek van die honger. Reinet Meyer, senior inspekteur van die plaaslike DBV, sê hulle hou die dieretuin reeds geruime tyd fyn dop nadat dit tydens inspeksies aan die lig gekom het die plek word nie behoorlik in stand gehou nie. “Daar was berigte op Facebook dat die diere nie kos het nie,” het sy Maandag aan Maroela Media gesê, “maar ons inspekteurs was die afgelope Dinsdag daar, en toe was daar kos vir al die diere.” Volgens een van die inskrywings op Facebook ly die diere honger. “Die apies het al vier dae lank geen kos gekry nie. Dis diere wat in hokke staan en nou verhonger!” het die inskrywing gelui. Die skrywer smeek dan Facebook-gebruikers om kos vir die diere te skenk, want “om in daardie diertjies se oë te kyk en die honger te sien met ŉ smekende handjie is hartverskeurend.” Nadat die gerugte later verlede week weer op die sosialemediaplatform opgeduik het, het DBV-beamptes Saterdag en Sondag heeldag in die dieretuin deurgebring om seker te maak al die diere word gevoer. “Daar is ŉ persoon wat die dieretuin skade wil berokken en valse berigte aan die media deurstuur,” meen Meyer. “Hulle het definitief genoeg vleis, groente en alles om die diere te voer.” Ook die gerugte dat van die diere gevrek het van die honger, is ongegrond, sê Meyer, maar erken die DBV het klagtes oor die netheid van die dieretuin ontvang. “Hulle het mense van korrektiewe dienste ingekry wat help om die gras te sny wat lank was, en die hokke netjies te maak nadat dit slordig was.” Sy sê die DBV het die dieretuin, wat onder die beheer van die Mangaung Metro staan, gewaarsku die vereniging sal drastiese stappe teen hulle doen as hulle nie planne instel om die dieretuin na behore in stand te hou nie. “Ons monitor hulle elke week om te kyk hoe hulle vorder.” Gevra wat die DBV se beleid jeens dieretuine is, het Meyer gesê: “Ons glo nie daaraan dat wildediere in aanhouding moet wees nie. Ons glo hulle moet vry wees in die veld. Ons is glad nie te vinde daarvoor dat diere in dieretuine aangehou word nie. “Maar ons kan dit nie weg wens nie; daarom monitor ons hulle om te sorg dat daar na die beste van hul vermoë na die diere gekyk word.” Die Rosestad se dieretuin is die tuiste van onder meer ŉ groot verskeidenheid boksoorte, leeus, tiere, sebras, donkies, verskeie soorte apies en ŉ sjimpansee, maar dié word binnekort na ŉ ander sentrum oorgeplaas, vertel Meyer. Maroela Media het ŉ woordvoerder van die Mangaung Metro om kommentaar genader en wag op terugvoer.